**Isomäen jäähalli** (mainosnimeltään vuosina 2015–2022 **Isomäki-areena,** 2022–2023 **West Arena** ja vuodesta 2023 **Enersense Areena**) on Porissa Isomäen urheilukeskuksessa sijaitseva jäähalli, joka avattiin vuonna 1971. Hallin pääkäyttäjä on jääkiekon SM-liigassa pelaava Porin Ässät ja sen kapasiteetti on 6 150 katsojaa. Kiinteistö Oy Porin Jäähalli on Porin kaupungin kokonaan omistama.

Historia
--------

### Tekojääradan aika

Isomäen jäähalli rakennettiin alun perin tekojääradaksi vuonna 1964 ja se korvasi Herralahden kaupunginosassa sijainneen Juhannuslehdon luonnonjään. Heti seuraavana vuonna tekojäällä pelattiin Suomessa järjestettyjen jääkiekon MM-kisojen B-sarjan otteluita.

### Uusi jäähalli

Tekojää katettiin jäähalliksi vuonna 1971 Ässien ensimmäisen Suomen mestaruuden jälkeen ja sen kapasiteetiksi tuli noin 8 000 katsojaa. Hallissa ei ollut lainkaan istumapaikkoja, vaan kaukaloa kiersi kolmelta sivulta osittain puurakenteinen seisomakatsomo. Hallia paranneltiin 1970-lukun aikana ja esimerkiksi ensimmäinen noin 500 hengen istumakatsomo saatiin vuosikymmenen lopulla. Samalla jäähalli sai ensimmäiset kunnolliset pukuhuoneet. Aikaisemmin joukkueet olivat joutuneet vaihtamaan varusteitaan parinsadan metrin päässä sijaitsevan Porin stadionin pukusuojissa ja kävelemään sieltä jäähallille. Halliin valmistui myös uutta seisomakatsomoa pukuhuonetilojen päälle hallin maauimalan puoleiseen päätyyn. Keväällä 1978 nähtiin Isomäessä kaikkien aikojen yleisöennätys, kun SM-liigan ratkaisevaa finaaliottelua Ässien ja Tapparan välillä ahtautui katsomaan arvioiden mukaan jopa 13 000 henkeä. Ottelun viralliseksi yleisömääräksi ilmoitettiin 9 364 katsojaa.

### Suuret saneeraukset

Jäähalliin tehtiin ensimmäinen suuri saneeraus vuosina 1986–1987. Aikaisemmin kylmään halliin asennettiin lämpöeristys sekä lämmitys ja istumakatsomoa laajennettiin. Uuden itäpäädyn istumakatsomon myötä Isomäen jäähallin yleisökapasiteetti pieneni 7 500 katsojaan. Toinen saneeraus tehtiin vuonna 1993 kun pitkän sivun istumakatsomoa laajennettiin ja hallin kylmälaitteet uusittiin. Länsipäädyn seisomakatsomo korvattiin uusilla istumapaikoilla vuonna 1996. Jäähalliin tehtiin kolmas suuri saneeraus vuonna 1998. Istumakatsomoita rakennettiin lisää ja puinen seisomakatsomo korvattiin uudella betonisella rakennelmalla ja sitä pienennettiin edelleen. Samalla halliin valmistui kaksikerroksinen lisäosa, joka käsitti muun muassa uusia ravintola-, myynti- ja saniteettitiloja sekä nykyaikaiset aitiot. Lipunmyynti siirrettiin myös ulkona olleista lippuluukuista sisätiloihin. Kapasiteetti pieneni 1990-luvulla kahdessa vaiheessa noin tuhannella katsojalla kun seisomapaikkoja korvattiin istumapaikoilla ja kaudella 1998–1999 istumapaikkoja oli ensimmäistä kertaa enemmän kuin seisomapaikkoja. Uusitussa hallissa oli enää 2 500 seisomapaikkaa ja istumakatsomoihin mahtui nyt 4 000 henkeä. Vuonna 2010 jäähalliin asennettiin moderni videokuvaa näyttävä tulostaulu eli ns. "mediakuutio".

### Vuosien 2014–2015 remontin jälkeen

Viimeisin suuri peruskorjaus toteutettiin vuosina 2014–2015, jolloin hallin pukukoppitiloja päivitettiin ja päätyyn rakennettiin uusi kolmikerroksisen lisäosa. Myös ravintola- ja yleistötiloja parannettiin ja laajennettiin. Remontin yhteydessä uusittiin myös koko hallin tekniikka. Samalla seisomakatsomon kapasiteetti pieneni noin 2 200 katsojaan. Uudistuksen yhteydessä Porin Ässien pääyhteistyökumppaniksi tuli Länsi-Suomen Osuuspankki. Se nimesi jäähallin Isomäki Areenaksi. Halliin mahtuu uusimman remontin jälkeen 6 350 henkeä. Vuonna 2022 seuran jouduttua talousvaikeuksiin Porin kaupunki osti HC Ässät Pori Oy:ltä tämän omistamat Kiinteistö Oy Porin Jäähallin osakkeet, minkä jälkeen kaupunki omistaa hallin yksin.

Porin Ässien nimisponsorioikeus päätyi vuonna 2022 mainostoimisto West Creative Oy:lle. Sopimuksen perusteella Ässät käytti viestinnässään hallista nimeä West Areena heinäkuun 2023 loppuun. Syyskuussa 2023 kerrottiin sponsorointisopimuksesta Ässien ja Enersense-konsernin välillä. Syksystä 2023 alkaen Ässät käyttää hallista nimitystä Enersense Areena. Sopimuksen kesto on useita vuosia.

Lähteet
-------

1. ↑  Liiga – Joukkueet – Ässät Liiga. Viitattu 29.10.2022.
2. ↑  Ässät–Lukko 21.10.2022 Jatkoaika. Viitattu 29.10.2022.
3. ↑  Pori jääkiekkokaupunkina, (Arkistoitu – Internet Archive) Viitattu 25.4.2013.
4. ↑  Tappara-legenda muistelee rajua finaalisarjaa Ässiä vastaan: "Katsojat sylkivät päälle"  13.4.2013. Aamulehti.  Arkistoitu 10.12.2013. Viitattu 25.4.2013.
5. ↑  Muistatko nämä Tapparan ja Ässien yhteenotot?  11.4.2013. Jääkiekon SM-liiga.  Arkistoitu 14.4.2013. Viitattu 25.4.2013.
6. ↑  Satakunnan Kansa, 3.4.1978.[vanhentunut linkki] Viitattu 25.4.2013.
7. ↑  *Jääkiekkokirja 1987–88*, Viitattu 25.4.2013.
8. ↑  *Jääkiekkokirja 1998–99*, Viitattu 25.4.2013.
9. ↑  Porin jäähallin remontissa loppukiri: "Töitä tehdään yötä päivää" *Yle Uutiset*. Viitattu 1.1.2019.
10. ↑  Jussi Paasi: Isomäen seisomakatsomo pienenee *Ilta-Sanomat*.  21.11.2013. Viitattu 1.1.2019.
11. ↑  Porin kiekkoväelle tärkeä nimi säilyy – jäähalli on nyt Isomäki Areena *Yle Uutiset*. Viitattu 1.1.2019.
12. ↑  Liigakausi 2018-2019: kaikki 15 seuraa esittelyssä *ESS.fi*.  12.9.2018.  Arkistoitu 2.1.2019. Viitattu 1.1.2019.
13. ↑  Aaltonen, Kalle: Porin kaupunki ostaa HC Ässät Pori Oy:n omistamat Kiinteistö Oy Porin Jäähallin osakkeet *Pori.fi*.  10.2.2022.  Arkistoitu 6.4.2022. Viitattu 12.3.2022.
14. ↑  Laiho, Harri: Isomäki | Isomäki-areenan nimi julkaistaan lauantaina – Logot hallin seinässä vaihtuivat *Satakunnan Kansa*.  10.3.2022. Viitattu 12.3.2022.
15. ↑  Isomäki Areenan uusi nimi on West Areena  12.3.2022. Porin Ässät.  Arkistoitu 26.5.2022. Viitattu 24.4.2022.
16. ↑  Porilainen pörssiyhtiö osti Ässien kotihallin nimen *Satakunnan Kansa*.  8.9.2023. Viitattu 26.10.2023.

Aiheesta muualla
----------------

* Kuvia tai muita tiedostoja aiheesta **Isomäen jäähalli** Wikimedia Commonsissa

* Porin kaupunki (Arkistoitu – Internet Archive)

Jääkiekon SM-liigan areenat

|  |
| --- |
| HIFK • HPK • Ilves • Jukurit • JYP • KalPa • KooKoo • Kärpät • Lukko • Pelicans • SaiPa • Sport • Tappara • TPS • Ässät
Entiset: Blues • FoPS • Jokerit • JoKP • Koovee • Kiekko-Espoo • TuTo |